א הַזּוֹרֵעַ יָרָק אוֹ תְּבוּאָה בַּכֶּרֶם, אוֹ הַמְּקַיְּמוֹ עַד שֶׁהוֹסִיף בְּמָאתַיִם--הֲרֵי זֶה מְקַדֵּשׁ מִן הַגְּפָנִים שֶׁסְּבִיבוֹתָיו שֵׁשׁ עֶשְׂרֵה אַמָּה לְכָל רוּחַ, עֲגוּלוֹת וְלֹא מְרֻבָּעוֹת; וְרוֹאִין כָּל הָעִגּוּל שֶׁרָחְבּוֹ שְׁתַּיִם וּשְׁלוֹשִׁים אַמָּה, כְּאִלּוּ הוּא כֻּלּוֹ מָלֵא יָרָק--וְכָל גֶּפֶן שֶׁתִּהְיֶה בְּתוֹךְ כָּל עִגּוּל זֶה, נִתְקַדְּשָׁה עִם הַיָּרָק, וְכָל שֶׁחוּץ לָעִגּוּל, אֵינָן מִתְקַדְּשׁוֹת.
ב בַּמֶּה דְּבָרִים אֲמוּרִים, בְּשֶׁהָיָה בֵּין שְׂפַת הָעִגּוּל הַזֶּה וּבֵין שׁוּרוֹת הַגְּפָנִים שֶׁחוּצָה לוֹ יָתֵר עַל אַרְבַּע אַמּוֹת. אֲבָל אִם הָיָה בֵּינֵיהֶם אַרְבַּע אַמּוֹת מְצֻמְצָמוֹת אוֹ פָּחוּת--רוֹאִין אֶת הָעִגּוּל כְּאִלּוּ הִגִּיעַ לַשּׁוּרָה הַסְּמוּכָה לוֹ, וּכְאִלּוּ רֹחַב הָעִגּוּל אַרְבָּעִים אַמָּה; וְרוֹאִין כָּל גֶּפֶן שֶׁתִּפֹּל בְּתוֹךְ עִגּוּל זֶה שֶׁלְּאַרְבָּעִים אַמָּה, הֲרֵי הִיא מִתְקַדֶּשֶׁת.
ג בַּמֶּה דְּבָרִים אֲמוֹרִים, בְּזוֹרֵעַ אוֹ מְקַיֵּם בְּתוֹךְ הַכֶּרֶם; אֲבָל הַזּוֹרֵעַ חוּצָה לַכֶּרֶם, וְסָמַךְ לוֹ--הֲרֵי זֶה מְקַדֵּשׁ שְׁתֵי שׁוּרוֹת שֶׁלִּגְפָנִים הַסְּמוּכוֹת לַזֶּרַע, בְּאֹרֶךְ כָּל הַזֶּרַע וְיָתֵר אַרְבַּע אַמּוֹת חוּץ לַזֶּרַע; וּמִתְקַדֵּשׁ מִן הַזֶּרַע רֹחַב אַרְבַּע אַמּוֹת, בְּאֹרֶךְ כָּל הַשּׁוּרָה שֶׁלַּכֶּרֶם. וְאִם זָרַע בְּצַד גֶּפֶן יְחִידִית, אֵינוּ מְקַדֵּשׁ מִן הַזֶּרַע אֵלָא שִׁשָּׁה טְפָחִים לְכָל רוּחַ.
ד יַלְדָה פָּחוּת מִטֶּפַח, אֵינָהּ מְקַדֶּשֶׁת אֶת הַזְּרָעִים. בַּמֶּה דְּבָרִים אֲמוּרִים, בִּשְׁתַּיִם כְּנֶגֶד שְׁתַּיִם וְאַחַת יוֹצֵאת זָנָב; אֲבָל אִם הָיָה כָּל הַכֶּרֶם כֵּן, הֲרֵי זֶה מְקַדֵּשׁ.
ה שְׁתֵּי גִּנּוֹת זוֹ עַל גַּבֵּי זוֹ, הַתַּחְתּוֹנָה עֲשׂוּיָה כֶּרֶם--זוֹרֵעַ אֶת הָעֶלְיוֹנָה, עַד שְׁהוּא מַגִּיעַ לְאַוֵּיר עֲשָׂרָה טְפָחִים קָרוֹב לַכֶּרֶם: שֶׁאַוֵּיר עֲשָׂרָה טְפָחִים סָמוּךְ לַכֶּרֶם אוֹ לַגֶּפֶן יְחִידִית, אָסוּר לִזְרֹעַ בּוֹ זְרָעִים. וְאִם הָיְתָה הָעֶלְיוֹנָה עֲשׂוּיָה כֶּרֶם--הֲרֵי זֶה זוֹרֵעַ אֶת הַתַּחְתּוֹנָה, עַד שְׁהוּא מַגִּיעַ לְמַטָּה מִשְּׁלוֹשָׁה טְפָחִים מֵעִיקַר הַגְּפָנִים.
ו מִי שֶׁהָיְתָה שָׂדֵהוּ זְרוּעָה יָרָק אוֹ תְּבוּאָה, וְנִמְלַךְ לִטַּע בָּהּ גְּפָנִים--הוֹפֵךְ אֶת הַזְּרָעִים בַּמַּחְרֵשָׁה, וְאַחַר כָּךְ נוֹטֵעַ; וְלֹא יִטַּע וְאַחַר כָּךְ יַהְפֹּךְ. הָיְתָה נְטוּעָה גְּפָנִים, וְנִמְלַךְ לְזָרְעָהּ זְרָעִים--מְשָׁרֵשׁ אֶת הַגְּפָנִים, וְאַחַר כָּךְ זוֹרֵעַ אֶת הַזְּרָעִים; וְאִם רָצָה לָקֹץ אֶת הַגְּפָנִים עַד שֶׁלֹּא יִשָּׁאֵר מֵהֶן אֵלָא פָּחוּת מִטֶּפַח סָמוּךְ לָאָרֶץ--הֲרֵי זֶה מֻתָּר לִזְרֹעַ, וְאַחַר כָּךְ יַחְזֹר וִישָׁרַשׁ אֶת הַנִּשְׁאָר בָּאָרֶץ מִן הַגְּפָנִים.
ז הַמַּבְרִיךְ אֶת הַגֶּפֶן בָּאָרֶץ, אַפִלּוּ הִבְרִיכָהּ בְּתוֹךְ הַדַּלַּעַת שֶׁיָּבְשָׁה וְנַעֲשָׂת כְּסִילוֹן, אוֹ בְּתוֹךְ סִילוֹן שֶׁלְּחֶרֶס--אִם הָיָה עָפָר עַל גַּבָּהּ שְׁלוֹשָׁה טְפָחִים אוֹ יָתֵר--הֲרֵי זֶה מֻתָּר לִזְרֹעַ עַל גַּבָּהּ; וְאִם הָיָה עַל גַּבָּהּ פָּחוּת מִזֶּה--אָסוּר לִזְרֹעַ עַל גַּבָּהּ, וּמֻתָּר לִזְרֹעַ בְּצִדָּהּ. [ח] הִבְרִיכָהּ בַּסֶּלַע--אַף עַל פִּי שְׁאֵין עָפָר עַל גַּבָּהּ אֵלָא שָׁלוֹשׁ אֶצְבָּעוֹת, מֻתָּר לְהָבִיא זֶרַע עָלֶיהָ.
ח בַּמֶּה דְּבָרִים אֲמוּרִים, בִּשְׁאֵין עִיקַר הַגֶּפֶן נִרְאֶה; אֲבָל אִם הָיָה עִיקָרָהּ נִרְאֶה--צָרִיךְ לְהַרְחִיק שִׁשָּׁה טְפָחִים לְכָל רוּחַ, וְאַחַר כָּךְ יִזְרַע, כְּמוֹ שֶׁמַּרְחִיק מִכָּל גֶּפֶן יְחִידִית שֶׁלֹּא הֻבְרְכָה, כְּמוֹ שֶׁיִּתְבָּאַר.
ט הַמַּבְרִיךְ שָׁלוֹשׁ גְּפָנִים, וְעִיקָרֵיהֶם נִרְאִין--אִם יֵשׁ בֵּינֵיהֶן מֵאַרְבַּע אַמּוֹת וְעַד שְׁמוֹנֶה--הֲרֵי אֵלּוּ מִצְטָרְפוֹת לִשְׁאָר גְּפָנִים הָעוֹמְדוֹת, וּכְאִלּוּ לֹא הִבְרִיכָן; וְאִם לָאו, אֵינָן מִצְטָרְפוֹת. [י] הָיוּ פָּחוּת מִשְּׁלוֹשָׁה--אֵינָן מִצְטָרְפוֹת, אֵלָא מַרְחִיק מֵהֶן שִׁשָּׁה טְפָחִים לְכָל רוּחַ וְזוֹרֵעַ.
י [יא] כָּל הַזּוֹרֵעַ תַּחַת הַשָּׂרִיגִים וְהָעַלִּין הַיּוֹצְאִין מִן הַגֶּפֶן--הֲרֵי זֶה קִדַּשׁ, וְאַף עַל פִּי שֶׁהַזֶּרַע רָחוֹק מֵעִיקַר הַגֶּפֶן כַּמָּה אַמּוֹת. [יב] הִדְלָה אֶת הַגֶּפֶן עַל מִקְצַת אֲפֵיפֵירוֹת--לֹא יִזְרַע תַּחַת מוֹתַר הָאֲפֵיפֵירוֹת, וְאַף עַל פִּי שְׁאֵין עֲלֵיהֶן לֹא שָׂרִיגִים וְלֹא עַלִּין; וְאִם זָרַע--הוֹאִיל וְאֵין הַזֶּרַע תַּחַת סִכּוּךְ הַגֶּפֶן, הֲרֵי זֶה מֻתָּר.
יא וְכֵן אִם הִדְלָה הַגֶּפֶן עַל מִקְצַת בַּדֵּי אִילָן שְׁאֵינוּ עוֹשֶׂה פְּרִי, כְּגוֹן הָאֶרֶז וְהַבְּרוֹשׁ. אֲבָל אִם הִדְלָה עַל מִקְצַת אִילָן מַאֲכָל--הֲרֵי זֶה מֻתָּר לִזְרֹעַ תַּחַת מוֹתַר בַּדֵּי הָאִילָן שֶׁלֹּא נִמְשְׁכוּ עֲלֵיהֶן שָׂרִיגֵי הַגֶּפֶן, שְׁאֵין אָדָם מְבַטֵּל אִילָן מַאֲכָל וְעוֹשֶׂה אוֹתוֹ אֲפֵיפֵירוֹת לַגֶּפֶן; וְאִם נִמְשְׁכוּ הַשָּׂרִיגִים אַחַר שֶׁזָּרַע, וְסִכְּכוּ עַל הַזֶּרַע--הֲרֵי זֶה מַחְזִירָם לְמָקוֹם אַחֵר.
יב [יג] הַזּוֹרֵעַ תַּחַת מוֹתַר הָאֲפֵיפֵירוֹת אוֹ תַּחַת מוֹתַר אִילָן שְׁאֵינוּ עוֹשֶׂה פֵּרוֹת, וְנִמְשְׁכוּ שָׂרִיגֵי הַגֶּפֶן וְסִכְּכוּ עַל הַזֶּרַע--הֲרֵי זֶה אָסוּר לְקַיְּמוֹ, אוֹ לְהַחְזִיר הַשָּׂרִיגִים. אֵלָא כֵּיצַד עוֹשֶׂה, עוֹקֵר הַזֶּרַע.
יג [יד] קָנִים הַיּוֹצְאִין מִן הֶעָרִיס, חָס עֲלֵיהֶן לְפָסְקָן כְּדֵי שֶׁלֹּא יַשְׁחִית הָאֲפֵיפֵירוֹת--הֲרֵי זֶה מֻתָּר לִזְרֹעַ תַּחְתֵּיהֶן; וְאִם עֲשָׂאָן כְּדֵי שֶׁיְּהַלְּכוּ עֲלֵיהֶן הַשָּׂרִיגִים וְהָעַלִּין הַיּוֹצְאִין, הֲרֵי זֶה אָסוּר לִזְרֹעַ תַּחְתֵּיהֶן.
יד [טו] פֶּרַח הַיּוֹצֶא מִן הֶעָרִיס, אוֹ מִן הַדְּלִית--רוֹאִין כְּאִלּוּ מִשְׁקֹלֶת תְּלוּיָה בּוֹ עַד הָאָרֶץ, וְאָסוּר לִזְרֹעַ תַּחְתָּיו; וְכֵן הַמּוֹתֵחַ זְמוֹרָה מֵאִילָן לְאִילָן, אָסוּר לִזְרֹעַ תַּחְתֶּיהָ. [טז] קָשַׁר חֶבֶל אוֹ גֳּמִי בַּזְּמוֹרָה, וְקָשַׁר הָרֹאשׁ הָאַחֵר בְּאִילָן--הֲרֵי זֶה מֻתָּר לִזְרֹעַ תַּחַת הַחֶבֶל; וְאִם מָתַח חֶבֶל זֶה כְּדֵי שֶׁיְּהַלְּכוּ עָלָיו הַשָּׂרִיגִים וְהָעַלִּים--הֲרֵי הוּא כָּאֲפֵיפֵירוֹת, וְאָסוּר לוֹ לִזְרֹעַ תַּחְתָּיו.